Surat Ikromov: Amerika Ovozi muxbirini sudlab, Toshkent Vashingtondan nimadir undirmoqchi
Bu yerda haqiqat va adolat haqida gap ketayotgani yo’q, deydi u, maqsad “Amerika Ovozi” muxburining ovozini o’chirish.
Huquq himoyachisi deydiki, to’rt ayblov ichidan eng jiddiysi bu muxbirimizning O’zbekiston jinoyat kodeksining 244-modda, 3-qismi “b” va “v” bandlarini buzganlikda ayblanayotganidir. "Jamoatchilik xavfsizligi va tartibiga tahdid soladigan materiallar tayyorlash va tarqatish degan. "Amerika Ovozi" radiosiga bergan maqolalari tahdid soladigan materiallar deb ko'rsatishmoqchi. Boshqalari - haqorat, tuhmat, chegaradan noqonuniy o'tganlik... Bular juda mujmal ayblovlar. Chegaradan o'tayotganida bitta shtamp qolib ketgan, to'rttasidan bittasi. Uni o'zi ham ko'rmagan, u yerdagi chegara xizmati ham bilmagan. Bu aslida ularning aybi. Abdumalik pasportidagi bu xato bilan o'sha davlatga (Qozog'istonga) uch-to'rt marta borib kelgan",- deya sharhlaydi Ikromov. "Mana man gapiraman, boshqa huquq himoyachilari, O'zbekistonning boshqa fuqarolari. U masalani o'rganib, odamlardan so'rab, odamlar bergan intervyuga asoslab beradi hamma narsani". Surat Ikromov nazarida Abdumalik Bobayevga nisbatan qo’yilayotgan soxta ayblovlar sudda isbotlanmaydi. "Buyurtma ish-da bu, ochig'ini aytganda, buyurtma ish! Tergovchi o'sha buyurtmani bajarayapti. Bo'ldi. Unga boshqa hech narsa kerak emas, chunki buyurtmani bajarmasa, ishdan bo'shatishadi". O’zbekiston -Amerika aloqalari o’tgan 2-3 yilda ancha yaxshilangan, orada muloqot bor. Vashington “Amerika Ovozi” muxbirining sudga tortilayotganiga qarshi ekanini respublika Tashqi ishlar vazirligiga bir necha bor bildirgan. Diplomatlarning aytishicha, O’zbekiston rasmiylari ularga masala ko’rib chiqilayotganini aytgan. Abdumalik Bobayev ishi yuzasidan AQSh qanchalik norozi ekanini Toshkent biladi, deydi biz bilan so’zlashgan yuqori lavozimli rasmiylar. Surat Ikromov ta’biricha, O’zbekiston baribir o’z bilganidan qolmaydi, chunki rahbariyat Amerikadan nimadir undirish niyatida. Surat Ikromov Abdumalik Bobayev akkreditatsiya, ya’ni hukumatdan alohida ruxsatsiz ishlagan degan ayblovni tushunmaydi. "U shtatsiz muxbir. Avvalombor akkreditatsiya olishi shart emas. Masalan har qanday redaksiya, radio yo televideniye, agentlik yo gazeta, har qanday jurnalistga topshiriq berishi mumkin. Masalan men ham bir necha xorijiy agentliklarga, internet agentliklarga ma'lumot berganman. Menga gonorar yuborgan. Buning biror jinoiy tomoni yo'q. Abdumalik Bobayevning ishi ham shu. Unda men ham akkreditatsiya olishim kerakmi? Bular hozir O'zbekiston fuqarosini, shtatsiz muxbirni akkreditatsiya olishga majbur qilishmoqchi. Negaki u shtatsiz muxbir!" O’zbekistonda turli axborot vositalari bilan ishlaydigan hamkor-jurnalistlar juda ko’p. Ular, Surat Ikromov aytganidek, gonorar oladi va doimiy korrespondent emas. Shunday bo’lsa-da, Abdumalik Bobayev akkreditatsiya uchun bir necha bor hujjat topshirgan, lekin Tashqi ishlar vazirligi ularni inobatsiz qoldirgan, biror javob bermagan. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.